Jüri Vilmsi koolitee Pilistvere kihelkonnakoolis (1897-1899) ja Pärnu gümnaasiumis (1899-1907) jäi suuresti venestamise ajajärku. Kooliõpetus toimus sel perioodil teisest  klassist alates vene keeles. Eesti keelt võisid õpilased kõnelda ainult emakeele ja usuõpetuse tundides. Ka vahetundides tuli omavahel suheldes vene keelt pruukida. Eesti keele rääkijale pandi kaela häbimärk (selleks võis osutuda näiteks ketiga kaela riputatav metallist plaat), mida tuli kanda seni, kuni mõni teine õpilane koolmeistri kuuldes emakeelt kõnelema juhtus.